《扫花游 西湖新绿》
清代·陆珊

两峰霁雨，正艳艳盈盈，冶鬟如笑。画眉未了。试新黄浅绿，淡笼轻扫。

翠色生生，燕子钗头细袅。镜奁晓。似汉殿新妆，帘捲人俏。

堤岸图画绕。衬麴色裙痕，暖波芳草。暮烟更好。蘸斜阳一片，水云深窈。

数点娇红，逗出宫桃瘦小。听莺早。莫教它、翠阴春老。

作者简介：陆珊，字佩琄，一字珊珊，元和人，内阁中书钱塘张应昌侧室。